钦定古今图书集成/明伦汇编/闺媛典/第028卷 > 周赵国公夫人纥豆陵氏墓志铭 前人
## 钦定古今图书集成/明伦汇编/闺媛典/第028卷 > 周赵国公夫人纥豆陵氏墓志铭 前人

夫人讳含生，本姓窦，扶风平陵人。魏其朝议，列侯则
莫能抗礼；安丰奉图，功臣则咸推上席。外戚列传，既
闻建武之书；仲山古鼎，或表单于之献。祖略，少保、建
昌郡公。父炽，柱国大将军、大宗伯、邓国公。孟津太誓，
常预同德之臣；咸阳违约，克赞先登之主。并得位入
六府，功参八柄。夫人有文在手，有象应图，荣曜夙彰，
徽华早茂。肃恭以礼，受教于公宫；言容以德，有闻于
师氏。及乎进贤君子，内主邯郸，琴瑟在堂，辎軿是服。
长久于节，不无《秋菊》之铭；履端于始，或有椒花之颂。
岂止庄姬掩笑，楚相知惭；定姜问兆，齐兵不入。武成
二年，册拜赵国公夫人。汉王闻“立义”之妇，邑以延乡；
齐后见“有礼”之妻，封之石。异代同荣，差无惭德。柱
国殿下居若木之一枝，在天汉之别派，扬旌玉垒，驱
传铜陵，南通向日之民，东被无龙之国。夫人从政月
峡，赞德云门，锦濯江波，还临织室；山明石镜，即对妆
楼。既而玉律频移，金炉不变。胡香四两，嗟西域之使
稀；灵草一枝，恨琼田之路绝。天和五年四月二十二
日，薨于成都之锦城，春秋二十。孙子荆之伤逝，怨起
秋风；潘安仁之悼亡，悲深长簟。况复仙台永别，无复
箫声；傅母长归，唯留琴曲。七年二月日，归葬于长安
之洪渎原，詺赠赵国夫人，礼也。云雨去来，既留连于
楚后；光阴离合，实惆怅于陈王。《铭》曰：

“河西斗绝，观津孤起。章武贤臣，安丰贤仕。木楼千仞，
金山万里。绍庆邢姨基昌，宋子施衿。赵北侍姆，秦南
纮𫄧。礼数《褕狄》𬴂骖。义超江汜，仁流葛覃。玉筐迎燕，
金笼助蚕。敬爱纯深，端庄淑问。有光国史，无形喜愠。
举案外恭，停机下训。馨馥于兰，年华于舜。风雨消散，
神灵离绝。婺女还星，姮娥归月。左楹夕奠，高堂朝发。”
空扬。凌波更无回雪，下平曰隰，高平曰原。西临火井，
北望塞门。犹垂雉服，尚驾鱼轩。平原忽矣，天道何言？
山回地市，路没滕城。松悲鹤去，草乱萤生。新云别起，
旧月孤明。贤坟永式，节陇常贞。